b'\n_START_ARTICLE_\nRobin Jacobsson\n_START_SECTION_\nUra\n_START_PARAGRAPH_\nJacobsson on Hammarby IF:n kasvatti. H\xc3\xa4n debytoi miesten peleiss\xc3\xa4 kaudella 2004\xe2\x80\x932005, jolloin Jacobsson pelasi Hammarbyn J20-junioreiden lis\xc3\xa4ksi yhden ottelun Ruotsin II-divisioonan Sk\xc3\xa5 IK:ssa. Kaudella 2005\xe2\x80\x932006 h\xc3\xa4n debytoi Hammarbyn miesten joukkueessa Ruotsin toiseksi korkeimman sarjatason HockeyAllsvenskanin karsintasarjassa, jossa Jacobsson pelasi viisi ottelua tehden yhden sy\xc3\xb6tt\xc3\xb6pisteen. Kaudella 2006\xe2\x80\x932007 h\xc3\xa4n jatkoi Allsvenskan-uraansa Nybro Vikings IF:ss\xc3\xa4, jossa Jacobsson pelasi 38 runkosarjaottelua ilman tehopisteit\xc3\xa4. H\xc3\xa4n pelasi kauden aikana my\xc3\xb6s seitsem\xc3\xa4n ottelua sarjatasoa alempana I-divisioonan Tingsryds AIF:ss\xc3\xa4._NEWLINE_Kaudeksi 2007\xe2\x80\x932008 Jacobsson siirtyi Ruotsin I-divisioonan Kiruna IF:\xc3\xa4\xc3\xa4n. Kaudeksi 2008\xe2\x80\x932009 h\xc3\xa4n siirtyi samassa sarjassa pelanneeseen Tingsryds AIF:\xc3\xa4\xc3\xa4n. Joukkue eteni Kvalserien AS:\xc3\xa4\xc3\xa4n, mutta j\xc3\xa4i kuitenkin ilman sarjanousua. Kauden 2009\xe2\x80\x932010 p\xc3\xa4\xc3\xa4tteeksi Tingsryd kuitenkin nousi Allsvenskaniin. Jacobsson jatkoi joukkueessa kaudella 2010\xe2\x80\x932011, jolloin h\xc3\xa4n voitti Tingsrydin sis\xc3\xa4isen tehotilaston lukemalla +5. Joukkue ajautui Kvalserien AS:\xc3\xa4\xc3\xa4n, jossa Jacobsson oli Tingsrydin paras sy\xc3\xb6tt\xc3\xa4j\xc3\xa4 ja jakoi sis\xc3\xa4isen pistep\xc3\xb6rssin voiton Tom Koiviston kanssa. He olivat my\xc3\xb6s Kvalserienin tehokkaimmat puolustajat. Tingsryd onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa. Kaudella 2011\xe2\x80\x932012 Jacobsson nousi joukkueen kapteeniksi._NEWLINE_Jacobsson siirtyi kaudeksi 2012\xe2\x80\x932013 kaksivuotisella Elitserien-joukkue Lule\xc3\xa5 HF:n riveihin. H\xc3\xa4n teki Elitserien-debyyttins\xc3\xa4 runkosarjan avauskierroksella 13. syyskuuta 2012 vieraissa R\xc3\xb6gle BK:ta vastaan. Jacobsson ker\xc3\xa4si ottelussa yhden kahden minuutin j\xc3\xa4\xc3\xa4hyn. Ensimm\xc3\xa4isen Elitserien-maalinsa h\xc3\xa4n teki 19. lokakuuta 2012 F\xc3\xa4rjestad BK:ta vastaan. Jacobsson voitti Luulajassa European Trophyn mestaruuden. Tammikuun 2013 lopulla h\xc3\xa4n siirtyi kuitenkin toiseen Elitserien-joukkueeseen, Bryn\xc3\xa4s IF:\xc3\xa4\xc3\xa4n. Jacobssonin tulokaskausi liigassa toi kaikkiaan 49 runkosarja- ja yhdess\xc3\xa4 playoff-ottelussa tehot 2+2=4. ET:ss\xc3\xa4 h\xc3\xa4n pelasi kymmenen ottelua tehden kaksi sy\xc3\xb6tt\xc3\xb6pistett\xc3\xa4. Kaudella 2013\xe2\x80\x932014 Jacobsson jatkoi Bryn\xc3\xa4siss\xc3\xa4 tehden runkosarjassa taas nelj\xc3\xa4 tehopistett\xc3\xa4._NEWLINE_Kaudeksi 2014\xe2\x80\x932015 Jacobsson siirtyi SHL:n (ent. Elitserien) nousijajoukkue Leksands IF:\xc3\xa4\xc3\xa4n. H\xc3\xa4n pelasi joukkueessa kuusi runkosarjaottelua, kunnes Leksand lainasi Jacobssonin loppukaudeksi Allsvenskan-joukkue VIK V\xc3\xa4ster\xc3\xa5s HK:hon lokakuussa 2014. Kaudeksi 2015\xe2\x80\x932016 Leksand putosi takaisin Allsvenskaniin. Jacobsson nousi joukkueen varakapteeniksi. H\xc3\xa4n jakoi tehoilla 4+23=27 sarjan puolustajien pistep\xc3\xb6rssin kuudennen sijan BIK Karlskogan Henrik Larssonin kanssa. Jacobsson voitti my\xc3\xb6s Allsvenskanin j\xc3\xa4\xc3\xa4hyp\xc3\xb6rssin 114 minuutillaan. H\xc3\xa4n oli kauden p\xc3\xa4\xc3\xa4tteeksi nostamassa Leksandia takaisin SHL:\xc3\xa4\xc3\xa4n._NEWLINE_Jacobsson siirtyi kaudeksi 2016\xe2\x80\x932017 1+1-vuotisella sopimuksella SM-liigajoukkue KooKoohon. H\xc3\xa4n oli Mikko Lehtosen ja Ryan O\xe2\x80\x99Connorin siirrytty\xc3\xa4 muualle kauden p\xc3\xa4\xc3\xa4tteeksi joukkueen tehokkain puolustaja tehoilla 6+12=18. Huhtikuussa 2017 Jacobsson teki KooKoon kanssa vuoden mittaisen jatkosopimuksen. H\xc3\xa4n kuitenkin loukkaantui jo harjoituskaudella 2017\xe2\x80\x932018 ja Jacobssonin jalkavamma vaati leikkaushoitoa. Jacobsson pelasi lopulta loppukaudella vain kymmenen ottelua.\n_START_SECTION_\nMuuta\n_START_PARAGRAPH_\nJacobssonin pikkuveli Mikael pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Hockeyettan-joukkue Surahammers IF:ss\xc3\xa4.'